CELEX: 32020R1727
Language: sl
Date: 2020-11-18 00:00:00
Title: Izvedbena uredba Komisije (EU) 2020/1727 z dne 18. novembra 2020 o spremembi Izvedbene uredbe (EU) 2015/2447 glede nekaterih pravil o pooblaščenih gospodarskih subjektih

19.11.2020   
               
               
                  SL
               
               
                  Uradni list Evropske unije
               
               
                  L 387/1
               
            
         IZVEDBENA UREDBA KOMISIJE (EU) 2020/1727
         z dne 18. novembra 2020
         o spremembi Izvedbene uredbe (EU) 2015/2447 glede nekaterih pravil o pooblaščenih gospodarskih subjektih
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti člena 41 Uredbe,
         ob upoštevanju naslednjega:
         
                     (1)
                  
                  
                     Da se za namen podelitve statusa pooblaščenega gospodarskega subjekta zagotovi enotno izvajanje merila iz člena 39(a) Uredbe (EU) št. 952/2013 (v nadaljnjem besedilu: zakonik) o odsotnosti hujših ali ponavljajočih se kršitev carinske zakonodaje in davčnih predpisov, vključno z odsotnostjo hujših kaznivih dejanj v zvezi z gospodarsko dejavnostjo vložnika, je treba pojasniti nekatere določbe iz člena 24 Izvedbene uredbe Komisije (EU) 2015/2447 (2). Najprej je treba pojasniti, da je, kar zadeva kršitve, merilo izpolnjeno, kadar noben upravni ali sodni organ ni sprejel odločbe, s katero je ugotovil, da je ena od oseb, opisanih v točki (b) člena 24(1), storila take kršitve v preteklih treh letih. Dejstva, ki so podlaga za nastanek kršitev, so se morala zgoditi v preteklih treh letih, čeprav lahko upravni ali sodni organ v nekaterih primerih sprejme odločbo na podlagi teh dejstev po preteku navedenih treh let. Drugič, treba je pojasniti, da so zadevne hujše ali ponavljajoče se kršitve carinske zakonodaje in davčnih predpisov tiste, ki so povezane z gospodarsko dejavnostjo oseb, opisanih v točki (b) navedenega člena. Tretjič, pojasniti je treba, katere osebe razen vložnika je treba glede na organizacijsko strukturo vložnika oceniti na podlagi merila.
                  
               
                     (2)
                  
                  
                     Izvedbeno uredbo (EU) 2015/2447 bi bilo zato treba ustrezno spremeniti.
                  
               
                     (3)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Spremembe Izvedbene uredbe (EU) 2015/2447
            Člen 24 Izvedbene uredbe (EU) 2015/2447 se spremeni:
            
                        (1)
                     
                     
                        odstavek 1 se nadomesti z naslednjim:
                        
                           „1.   Merilo iz člena 39(a) zakonika se šteje za izpolnjeno, če:
                           
                                       (a)
                                    
                                    
                                       upravni ali sodni organ ni sprejel odločbe, s katero je ugotovil, da je ena od oseb, opisanih v točki (b), v zadnjih treh letih huje ali ponavljajoče kršila carinsko zakonodajo ali davčne predpise v zvezi s svojo gospodarsko dejavnostjo ter
                                    
                                 
                                       (b)
                                    
                                    
                                       nobena od naslednjih oseb, če je to ustrezno, ni vpisana v evidenco storilcev hujših kaznivih dejanj v zvezi s svojo gospodarsko dejavnostjo, vključno z gospodarsko dejavnostjo vložnika:
                                       
                                                   (i)
                                                
                                                
                                                   vložnik;
                                                
                                             
                                                   (ii)
                                                
                                                
                                                   zaposleni, odgovoren za carinske zadeve vložnika, ter
                                                
                                             
                                                   (iii)
                                                
                                                
                                                   oseba, ki je odgovorna za vložnika ali nadzoruje njegovo upravljanje.“;
                                                
                                             
                                 
                     
                  
                        (2)
                     
                     
                        odstavek 3 se nadomesti z naslednjim:
                        
                           „3.   Če ima oseba iz odstavka 1(b)(iii), razen vložnika, sedež ali stalno prebivališče v tretji državi, carinski organ, pristojen za sprejetje odločbe, oceni izpolnjevanje merila iz člena 39(a) zakonika na podlagi evidenc in informacij, ki so mu na voljo.“
                        
                     
                  
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 18. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 269, 10.10.2013, str. 1.
         
            (2)  Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).